คลังเล็งยึดที่รัฐพัฒนาพาณิชย์
ธีระชัย มอบนโยบายกรมธนารักษ์ ยึดคืนพื้นที่ดินรัฐทหาร มาพัฒนาเชิงพาณิชย์
27 ธ.ค. 2554

ธีระชัย มอบนโยบายกรมธนารักษ์ ยึดคืนพื้นที่ดินรัฐทหาร มาพัฒนาเชิงพาณิชย์ 
นายธีระชัย ภูวนาถนรานุบาล รมว.คลัง เปิดเผยภายหลังการประชุมเพื่อตรวจเยี่ยมกรมธนารักษ์ ว่า ทั้งนี้ได้มอบนโยบายให้กรมธนารักษ์ 4 เรื่องคือ 1.เรื่องการประเมินราคาที่ดินของกรมธนารักษ์ต้องคำนึงถึงการบริหารทรัพย์สินทั้งหมดของประเทศ ไม่ใช่คำนึงถึงเรื่องการบริหารทรัพย์สินของรัฐแต่เพียงอย่างเดียว 
กรมธนารักษ์จึงต้องปรับปรุงการบริหาร ตั้งสถาบันฝึกอบรมเพื่อมาดูงานประเมินราคาที่ดินทั้งประเทศ ที่ในอนาคตจะมีการประเมินถี่ขึ้น แต่ปัจจุบันมีเจ้าหน้าที่เพียง 200 คน ที่ทำงานประมูลที่ดินทั้งประเทศ 
สำหรับเรื่องที่ 2.ให้กรมธนารักษ์พิจารณาเรื่องที่ดินของรัฐที่มีเกือบ 13 ล้านไร่ทั่วประเทศ ซึ่งบางพื้นที่ไม่ได้ใช้ประโยชน์ เช่น ที่ดินที่ทหารครอบครองอยู่ และที่ดินบางส่วนที่ถูกบุกรุก แล้วเอาไปทำประโยชน์ในเชิงพาณิชย์ ให้เจรจาขอคืนจากผู้บุกรุกหรือทำการคิดค่าเช่าตามระเบียบของกรม 3.ให้เร่งรัดโครงการในอดีตที่มีปัญหาเอามาทำแผนแม่บท เพื่อเสนอแนวทางการแก้ปัญหาเป็นรายโครงการ แล้วรายงานความคืบหน้าให้รัฐมนตรีทราบทุกเดือน ทั้งนี้พบว่ามีบางโครงการที่มีปัญหาคาราคาซัง 18-20 ปี เช่น โครงการที่ราชพัสดุหมอชิต ร้อยชักสาม การบุกรุกที่สวนผึ้ง และการสร้างศูนย์ประชุมที่ จ.ภูเก็ต 
“กังวลใจว่าถ้ากรมออกมาทำเรื่องการค้ามากก็มีความเสี่ยงในการบุกรุกเพิ่มได้ เลยต้องการให้ศึกษากระบวนการบุกรุกเพื่อหาข้อยุติ ไม่ต้องการให้มีการบุกรุกใหม่ ส่วนของเดิมเช่นกรณีสวนผึ้งต้องทำแผนแม่บท คาดว่าเสนอได้ใน ก.พ.นี้ เพื่อป้องกันไม่ให้เกิดกรณีบุกรุกเหมือนที่วังน้ำเขียว” นายธีระชัย กล่าว 
นายธีระชัย กล่าวถึงนโยบายข้อที่ 4 อีก ว่า ต้องการให้กรมธนารักษ์หาข้อสรุปแนวทางการบริหารศูนย์ราชการแบบเบ็ดเสร็จ หลังได้รับทราบข้อร้องเรียนเรื่องห้องน้ำไม่สะอาด อาหารราคาแพง และรถชัตเตอร์มีไม่พอให้บริหาร